# 8. fejezet

# Fried Pál és Fried Imre kulturális és szociális tevékenysége

Talán senkinek nem köszönhet annyit kis városunk, mint Fried Imrének és Fried Pálnak. Ők teremtették meg a településen azokat a feltételeket, amikből még ma is táplálkozunk, igaz, ma már főleg csak szellemiekben. (A nagyhírű bőrgyár azóta már tönkrement, de erről majd a tanulmány végén szólok.) Rendkívül sokrétű kulturális és szociális tevékenységgel segítették munkásaik és (az akkor még) nagyközség életét. E fejezet összeállításában nagy segítségemre volt a Simontornyai Bőrgyár Szabadidő Szervezet tájékoztatóján kívül az a sok-sok visszaemlékezés, amit hallottam a város idősebb lakóitól. Már elöljáróban hadd mondjam el, hogy mindenki jó szívvel emlékezett meg róluk, és szívesen meséltek szigorú, de törődő gondoskodásukról.

Legelőször is házat építettek a magyar kultúrának. A vállalat vezetősége az alapítás 150. évfordulóját azzal köszöntötte, hogy alkalmazottai részére szabadidős otthonként kultúrházat emelt.

Tévesen jelent meg, hogy mindezt apjuk tette *„…Fried Bernát a cég fennállásának az emlékére több mint százezer pengős költséggel kultúrházat építtet Simontornyán és gondoskodik a község központját keresztül szelő Sió-híd és környéke villanyfénnyel való ellátásáról.”* [[1]](#footnote-1)

A ma is látható emléktáblán az alábbiak olvashatók:

***„Bőrgyári Kultúrház***

***emeltetett***

***A Fried-Bőrgyár alapítói***

***néhai***

***Fried Salamon és Fried Bernát***

***emlékére, a gyár fennállásának***

***150.-ik évében.***

***A vállalat vezetősége***

***Fried Pál, Fried Imre,***

***Singer Dezső***

***igazgatók elhatározásából,***

***hogy a gyár alkalmazottainak***

***szellemi művelődését és nemes***

***szórakozását szolgálja.***

***Rendeltetésének átadatott***

***1930. év december havában***

***Tervezte Vágó Pál építész.”***[[2]](#footnote-2)

Ez a kultúrház nagy méretű színpaddal és 390 főt befogadó nézőtérrel rendelkezett, mely előadások, filmbemutatók és egyéb összejövetelek céljára – többek között a sportszakosztályok edzésére, gyakorlására – volt használható. Feljegyezték, hogy a *„…mozgóképszínház tökéletes felszerelésű gépháza korszerűség tekintetében…”* [[3]](#footnote-3)a fővárosi filmszínházakkal egy színvonalú volt. 1932-ben került oda a mozi. Előtte 1925-től a Nagyvendéglő - Szálloda épületében működött. Mint egy levéltári forrásból kiderült ***„…Dezső Antal a simontornyai mozgófényképüzemi engedélyes a részére 15320/1925.VIII.B.M. szám alatt adományozott és Simontornya község Szentháromság tér 72 szám alatti épületére érvényes mozgófényképüzemi mutatványi engedélyéről lemondott…”*** [[4]](#footnote-4)és azt átadta a simontornyai bőrgyár rt. részére. A régi bőrgyári dolgozók úgy emlékeztek, hogy ők olcsóbb jeggyel látogathatták a mozielőadásokat, a gyerekeknek pedig minden vasárnap matinét vetítettek. Egy visszaemlékezőtől hallottam, hogy a moziért inkább Fried Imre lelkesedett, s *„a gépet Németországból hozatta”.*[[5]](#footnote-5)Annyira fontosnak tartotta ezt a fajta művelődési lehetőséget, hogy vagy autóját küldte a filmért, vagy saját maga ment érte. Szerette, ha a simontornyaiak is akkor látják a legújabb filmeket, amikor a fővárosiak. „*A művelődési ház önálló áramfejlesztő teleppel rendelkezett.”* [[6]](#footnote-6)

Könyvtárat is építtettek alkalmazottaiknak. 2000 kötet és számos folyóirat várta az olvasókat díjmentesen. *„A könyvek beszerzését a Népművelési Bizottság tanácsa…*”[[7]](#footnote-7) ellenőrizte és irányította.

Fried Pál napközi otthont létesített (a település első bölcsődéjét) a gyárban dolgozó anyák 3 éven aluli gyermekeinek. A gyermekotthonban hivatásos védőnők ügyeltek a kisdedek ellátására. Az *„…apróságok egész napi ellátásban részesültek és ott a vállalat által rendelkezésre bocsátott ruhákat, cipőket…” [[8]](#footnote-8)*  használták. A napköziben 20 gyermeket tudtak egyszerre elhelyezni. Reggelenként a fürdőmedencében langyos vízben megfürösztötték őket, majd az étkezés, játék és pihenés váltogatta egymást. Az akkor készült képek tanúsága szerint igen tágas, szép, tiszta teret kaptak a munkásanyák gyermekei.

Fried Pál 1936-ban történt halála után Fried Imre fejezte be a napközi otthon kiépítését, s bátyjáról nevezte el az intézményt Fried Pál Napközi Otthonnak.

Tonelli Sándor elragadtatva írta *„… talán legnemesebb, legmegkapóbb alkotása a vállalat igazgatóságának a Fried Pál napközi gyermekotthon, hol képzett védőnő vezetésével hathetes kortól hároméves korig azok a gyermekek találnak verőfényes, higiénikus környezetben egész- vagy félnapi otthonra, akiknek szülei a Fried-gyárban keresik mindennapi kenyerüket. Megragadó látvány a csupa fénnyel, nappal és levegővel telített bölcsőde, a ragyogó hófehér kis gyermekfürdők, barátságos elkülönítők, játszószobák és maga az a sok gyermekkacaj, játszikedv, amely napestig betölti ennek az árnyas kerttől övezett bájos kis otthonnak a falait.”* [[9]](#footnote-9)

Lakást biztosítottak igen sok dolgozójuk számára. A családos tisztviselők bérelt lakásokban kaptak helyet vagy az új tisztviselő-házak egyikében, vagy a volt urasági kastélyban. A nőtlen tisztviselők számára Fried Imre régi házát (a későbbi Kossuth Otthont) alakították át, ahol mérsékelt áron megfelelő szállást kaptak.

Kertes munkásotthonokat építtettek a Beszédes Ferenc utcában. Ezt sokáig Fried-telepnek, később „Naccsága-telepnek” nevezték. Egy visszaemlékező szerint a tímársegédek laktak ott. Az elnevezését pedig onnan kapta, hogy a tímársegédek feleségei „babos” (pöttyös) ruhában „nagyságaként” mentek a piacra, a cselédek meg vitték utánuk a kosarat.[[10]](#footnote-10)

*„…A vállalat által létesített kertes munkásházak és lakótelepek szociális jelentőségét fokozott mértékben emeli újabban a vitamínos kertakció, melyet jóléti intézményei során a gyár vezetősége szintén áldozatkészen támogat. … A vállalat vezetősége nagy gondot fordít a munkásellátás kérdésére is. Így a zsír- és húsellátás bérhizlalás útján történő biztosításán kívül előlegnyújtásával lehetővé teszi a munkásság vámőrlés útján történő gabonaellátását, stb. Kiemelhető, hogy az elmúlt esztendőben karácsonykor a vállalat vezetősége minden munkást egy pár valódi bőrcipővel ajándékozta meg.”* [[11]](#footnote-11)

 Törődtek munkásaik egészségével. A leírás és a fennmaradt képanyag szerint zuhanyzókkal biztosították a rendszeres tisztálkodás lehetőségét. A fürdőépületben lévő modern orvosi rendelőben a munkások – az Országos Társadalombiztosítási Intézettől, az OTI-tól függetlenül is – állandó egészségügyi felügyeletben részesültek.

*„…jóléti épületében és fürdőházában az egészségvédelmi berendezések egész sora áll a munkás-higiénie szolgálatában: orvosi rendelő, zuhanyozó, fürdők. Itt minden munkás hetenként egyszer, a szennyes munkahelyen dolgozók pedig naponta jogosultak fürödni, költségmentesen kapván szappant és törölközőt is. A munkások külön orvosi felügyelet alatt állanak a gyárban.”* [[12]](#footnote-12)

Sportlétesítményeket hívtak életre. Főként Fried Pál támogatta a sportéletet. A bőrgyárnak több szakosztálya is volt.

Legnépszerűbbnek közülük a futball bizonyult, melyet a gyári sporttelep gyepén gyakorolhattak az ifjak. Az első labdarúgócsapat MOVE Labdarúgó Egyesület néven 1920-ban alakult bőrgyári tisztviselőkből és fiatalokból. 1922-ben alapították meg a Simontornyai Bőrgyári Torna Clubot, az SBTC-t, mely fénykorában évente 30 mérkőzést is játszott és szép eredményeket ért el a délnyugati kerületi bajnokságokon. Az 1935/36-os évad értékeléséről a következők jelentek meg az egyik megyei lapban: *„…a bajnoki táblázat első helyén a derék simontornyai bőrgyári gárda áll…Már a szezon kezdetén megjósoltuk…hogy ez a csapat az előző bajnoki szezon helyezésénél jobb helyezést fog elérni, de mindennél ragyogóbb teljesítményt nyujtott akkor, amikor 14 csapat közül az első helyre küzdötte fel magát. Ezt a helyezést méltán meg is érdemli a csapat, mert szakavatott edző alatt, primadonnák nevelése nélkül, legnagyobbrészt saját nevelésü játékosokkal került az élre. Az összeszokottság, az egymás megértése és a feltétlen fegyelmezettség diadala volt az a teljesítmény, amit a Simontornyai Bőrgyári Torna Club csapata ebben a szezonban nyujtott…8x győzött, 1x döntetlen, 2x vesztett, 34 gólt lőtt, 16-t kapott.”* [[13]](#footnote-13)Ebben az időszakban fővárosi csapatokkal is összemérhette erejét, mert *„az MTK és a Ferencváros is lejött Simontornyára”* [[14]](#footnote-14) futballozni. Ahogy Fried György „...***beszélt az SBTC-ről, nehéz elképzelni, hogy volt más futball csapat Magyarországon.”*** [[15]](#footnote-15)

1934-ben jegyzőkönyvileg megengedte a község vezetése, hogy nyilvános mérkőzéseken használhatják a község címerét, mert a ***„Simontornyai Bőrgyári Torna Club a sportszerető ifjuságot elismerésre méltó fegyelmezettséggel hazafias szellemben neveli s a müködő sportegyesületi tagok kifogástalan magaviselete és elért dicséretre méltó eredményeikkel érdemesekké váltak ezen különleges kitüntetésre.”*** [[16]](#footnote-16)

* A teniszezőket két jól gondozott salakpálya várta a bőrgyár területén.
* A gyári leventék célba lövéssel gyakorolták a fegyver kezelését.
* Az ökölvívókat hivatásos edző készítette fel a versenyekre úgy, hogy még a budapesti csapatokkal is bátran felvehették a versenyt.
* A Sió adta lehetőségeket kihasználva létesítettek kajak szakosztályt is. A gyakori tréningezés révén országos versenyekre is eljutottak.

A vállalat vezetése gondoskodott a sportolók felszereléséről is. Erről érdekes anekdotát hallottam.[[17]](#footnote-17) Egyszer a fiatalúr (Fried Pál György nevű fia), aki szívügyének tekintette az SBTC futballcsapat jó szereplése mellett a jó megjelenését is, sokat áldozott azok ruházatára. Egyik alkalommal az edzésre nagyon kopott, szakadt öltözetben jelentek meg a fiúk, és megemlítették, hogy az a legjobb állapotú tréningruhájuk. Ez ugyan nem volt igaz, de György úr ezt nem tudhatta, azt meg egyenesen nem engedhette meg, hogy a pécsi bőrgyár csapata (PBTC) előtt így jelenjenek meg. Vasárnapra új szerelést kaptak mindannyian.

A szellemi tornának is voltak hódolói a bőrgyár dolgozói között. A sakkszakosztály évente bajnokságot szervezett a részükre.

Tonelli Sándor így írt minderről: *„…Egészségvédelmi célt szolgálnak a vállalat sportintézményei, a sportpálya, külön tennisz, futó- és futballpályával. Az itt rendezett futball- és tenniszmérkőzéseket, atlétikai viadalokat, sík- és gátfutó, valamint egyéb versenyeket, továbbá a szabadban is gyakorolt ökölvívó tornát kényelmes, fedett tribünről tekinthetik meg az érdeklődők. A fedett tribün épületében nyertek elhelyezést a sportöltözők. A Sión karcsú kajakok állnak a vizisportok kedvelőinek rendelkezésére. A »Kajak-ház« építése rövidesen befejezést nyer.”* [[18]](#footnote-18)

Évtizedeken keresztül fúvós zenekart is működtetett a bőrgyár. A 24 tagú zenekart a volt tagok véleménye szerint kiválóan képzett, hivatásos karnagyok vezették és a kulturális ill. sportünnepélyek állandó szereplőivé váltak. Két karnagy nevét említették a visszaemlékezők: Mestyán Rudolf (Gyönk) és Ipolyi Korik János (Győr) karnagyokét.[[19]](#footnote-19) Egyenruhájukról, az ún. Bocskai ruháról Fried Imre gondoskodott.

Mindezeken kívül igen sok társadalmi funkciót is betöltöttek a gyártulajdonosok. *„Fried Pál a Simontornyai Társaskör igazgatója, a Polgári Lövészegylet választmányi tagja, az SBTC védnöke, a község képviselőtestületének és Tolnavármegye törvényhatósági bizottságának”* [[20]](#footnote-20)volt a tagja, de találkoztam nevével (és Fried Imre nevével is) a simontornyai római katolikus egyház képviselő-testületének tagjai között is. A levéltári források megőrizték egyéb tagságuk emlékét is:

* A Simontornyai Casinó, mely olvasás, társalgás és egyéb társasági játékok szervezésére jött létre 1900. december 26-án, sorai között üdvözölhette Fried Pál ***„korjegyző”*** urat is.
* ***„A Simontornyai Vörös-Kereszt Fiókegylet alapító tagjainak”*** 1936. augusztus 11-i névsorában ***„…65. Fried Pál bőrgyáros… 73. Fried Imre bőrgyáros 74. Fried Imréné bőrgyáros neje…”***[[21]](#footnote-21) bejegyzés olvasható, s mint a későbbiekből kiderül, a bőrgyáros testvérek vállalták az egylet védnöki szerepét is.
* Ugyancsak mindketten alapító és választmányi tagjai voltak az 1930. március 25-én megalakult Simontornyai Polgári Lövészegyesületnek.
* Ott találjuk nevüket a Simontornyai Társaskör alapító tagjai között is 37. ill. 38. sorszám alatt.
* 1936. október 25-én Simontornyán létrejött az Országos Frontharcos Szövetség helyi csoportja, melyben 2. Fried Imre bőrgyáros 3. Fried György neve választmányi tagként szerepel.
* A Fried család tagjai gyakran vállalták a települési rendezvények védnöki szerepét [[22]](#footnote-22)

Összegzésképpen megállapítható, hogy sem előttük, sem utánuk senki nem tett annyit Simontornya kulturális felemelkedéséért, mint ők. Amit akkor építettek, megörökölte a város, és máig is azokat a létesítményeket használja. Az idősebbek még emlékeznek tevékenységükre, a fiatalok elfogadják a készet, s nem gondolnak arra, kinek köszönhető mindez. A mi feladatunk, hogy ne engedjük elfeledni azokat az embereket, akik mérhetetlenül sokat tettek szűkebb hazájukért, lakóhelyükért.

1. Schweitzer József- Szilágyi Mihály: A Tolna megyei zsidók története 1868-1944. –Tolna Megyei Levéltári Füzetek 2. 79.o. [↑](#footnote-ref-1)
2. A volt Petőfi Sándor Művelődési Ház, ma Fried Művelődési Ház főbejáratának belső falán található az emléktábla [↑](#footnote-ref-2)
3. A szabadidő szervezet lapja – 2. oldal [↑](#footnote-ref-3)
4. TMÖL – Alispáni iratok – 3935/935 [↑](#footnote-ref-4)
5. Szántó András szíves közlése 1999. október 1-én [↑](#footnote-ref-5)
6. Győri Gottlieb Endre visszaemlékezése 2000. szeptember 23-án. [↑](#footnote-ref-6)
7. A szabadidő szervezet lapja – 2. oldal [↑](#footnote-ref-7)
8. A szabadidő szervezet lapja – 3. oldal [↑](#footnote-ref-8)
9. Tonelli Sándor: Száz év előtt – Az országos iparegyesület 1942. 81.o. [↑](#footnote-ref-9)
10. Szántó András szíves közlése 1999. október 1-én [↑](#footnote-ref-10)
11. Tonelli Sándor: Száz év előtt – Az országos iparegyesület 1942. 81.o. [↑](#footnote-ref-11)
12. Tonelli Sándor: Száz év előtt – Az országos iparegyesület 1942. 81.o. [↑](#footnote-ref-12)
13. Tolnamegyei Ujság 1936. január 1. 9. oldal – Tolnamegyei csapatok szereplése a bajnoki táblázat tükrében (1935-36-os labdarúgó bajnokság) [↑](#footnote-ref-13)
14. Győri Gottlieb Endre visszaemlékezése 2000. szeptember 23-án [↑](#footnote-ref-14)
15. Filotás Fried Mariann Mary-Ann Kim 2000. szeptember 7-i leveléből [↑](#footnote-ref-15)
16. Simontornya község közgyűlési jegyzőkönyve 1934. augusztus 18. [↑](#footnote-ref-16)
17. Szántó András szíves közlése 1999. október 1-én [↑](#footnote-ref-17)
18. Tonelli Sándor: Száz év előtt – Az országos iparegyesület 1942. 81.o. [↑](#footnote-ref-18)
19. Szántó Andor és Szántó András szíves közlése 1999. október 1-én [↑](#footnote-ref-19)
20. Hirn László: Tolna megyei fejek - Budapest, 1930. [↑](#footnote-ref-20)
21. TMÖL – Simontornyai Vörös-Kereszt Fiókegylet alapító okirata [↑](#footnote-ref-21)
22. Római katolikus irattár – rendezetlen iratok [↑](#footnote-ref-22)